作者:柳宗元
標題:遊南亭夜還敘志七十韻
內容:夙抱丘壑尚，率性恣遊遨。中為吏役牽，十祀空悁勞。外曲徇塵轍，私心寄英髦。進乏廓廟器，退非鄉曲豪。天命斯不易，鬼責將安逃。屯難果見淩，剝喪宜所遭。神明固浩浩，眾口徒嗷嗷。投跡山水地，放情詠離騷。再懷曩歲期，容與馳輕舠。虛館背山郭，前軒面江皋。重疊間浦漵，邐迤驅巖嶅。積翠浮澹灩，始疑負靈鼇。叢林留沖飆，石礫迎飛濤。曠朗天景霽，樵蘇遠相號。澄潭湧沉鷗，半壁跳懸猱。鹿鳴驗食野，魚樂知觀濠。孤賞誠所悼，暫欣良足褒。留連俯欞檻，注我壺中醪。朵頤進芰實，擢手持蟹螯。炊稻視爨鼎，膾鮮聞操刀。野蔬盈傾筐，頗雜池沼芼。緬慕鼓枻翁，嘯詠哺其糟。退想於陵子，三咽資李螬。斯道難為偕，沉憂安所韜。曲渚怨鴻鵠，環洲凋蘭mL。暮景回西岑，北流逝滔滔。徘徊遂昏黑，遠火明連艘。木落寒山靜，江空秋月高。斂袂戒還徒，善遊矜所操。趣淺戢長枻，乘深屏輕篙。曠望援深竿，哀歌叩鳴艚。中川恣超忽，漫若翔且翱。淹泊遂所止，野風自颾颾。澗急驚鱗奔，蹊荒饑獸嗥。入門守拘縶，淒戚增鬱陶。慕士情未忘，懷人首徒搔。內顧乃無有，德輶甚鴻毛。名竊久自欺，食浮固雲叨。問牛悲釁鐘，說彘驚臨牢。永遁刀筆吏，寧期簿書曹。中興遂群物，裂壤分鞬櫜。岷兇既雲捕，吳虜亦已鏖。捍禦盛方虎，謨明富伊咎。披山窮木禾，駕海逾蟠桃。重來越裳雉，再返西旅獒。左右抗槐棘，縱橫羅雁羔。三辟鹹肆宥，眾生均覆燾。安得奉皇靈，在宥解天弢。歸誠慰松梓，陳力開蓬蒿。卜室有鄠杜，名田佔灃澇。磻溪近餘基，阿城連故濠。螟蛑願親燎，荼堇甘自薅。饑食期農耕，寒衣俟蠶繰。及骭足為溫，滿腹寧複饕。安將蒯及菅，誰慕粱與膏。弋林驅雀鷃，漁澤從鰍魛。觀象嘉素履，陳詩謝幹旄。方託麋鹿群，敢同騏驥槽。處賤無溷濁，固窮匪淫慆。踉蹌辭束縛，悅懌換煎熬。登年徒負版，興役趨代鼛。目眩絕渾渾，耳喧息嘈嘈。茲焉畢餘命，富貴非吾曹。長沙哀糾纆，漢陰嗤桔槔。苟伸擊壤情，機事息秋豪。海霧多蓊鬱，越風饒腥臊。寧唯迫魑魅，所懼齊焄藨。知罃懷褚中，範叔戀綈袍。伊人不可期，慷慨徒忉忉。